Krilima do mjeseca

 Ja nikad nisam bio posve uobičajena osoba. Moja najranija sjećanja govore o meni kao o dječaku koji je bio opsjednut krilima. Taj osjećaj slobode, mogućnost da odem kamo god želim uz samo malo truda, zaludio me.

 Počinjem graditi svoja krila. Kao svako malo dijete, odlučio sam prvo pokušati s lego kockama u vrtiću. Da ste vi to vidjeli, napravio sam najljepša i najšarenija krila ikad! Problem je bio u tome što još uvijek nisam mogao letjeti, koliko se god osjećao moćnije s 300 lego kocki na leđima. Koja sramota. Dok sam tako stajao sama ideja da bih mogao letjeti počela je zvučati glupo. Neću odustati. Rekavši to pokušao sam s papirom i opet uspio napraviti najljepša i najšarenija krila. Odlazim u dvorište za još jedan pokušaj ostvarenja svojih snova, i točno kada sam bio spreman, život uplete svoje prste i svojim nježnim dodirom počne bacati kapljice kiše. Kiša je padala lagano i elegantno, čineći moj san o letenju sve daljim i daljim. Sada sam već lagano mislio da nikada neću moći poletjeti. Odlazim u sobu i počinjem plakati. Kada više nisam imao suza, ili volje za plakanjem, odlazim na balkon. Ta noć je bila nekako drugačija. Sve je mirisalo i sjaj punog mjeseca obasjao bi i najtamnije srce. Samo sam sjedio udišući smireno mirise noći i diveći se mjesečevoj punoći. Odjednom mi se Mjesec obrati. Da. Koliko god glupo zvučalo, moguće je razgovarati s Mjesecom. Pričali smo uglavnom o meni, jer njegove probleme ja ne bi razumio. Rekao mi je da je moguće, samo trebam zamoliti Maštu. Tada još nisam znao što bi to bilo. Je li šarenije od lego kocaka? Ili tvrđe od papira? Mjesec se samo smješkao. Rekao je da sam moram saznati. Zavukao sam se duboko u sebe, dublje nego ikada prije. Tamo sam je našao.

 Lijepa i vitka, svjetle puti i plavih očiju. Igrala se kosom dok sam ja nastavio zapanjeno gledati kako, nešto tako lijepo, može živjeti u nekome poput mene. Pogledi nam se susreću i u očima joj vidim pitanje. "Želim krila.", izustih prije nego je pitanje prošlo preko njenih usana mekih kao snijeg. "Znaš li što je ljubav?", pitanje je ipak dosegnulo moje uši. Šutio sam jer nisam znao odgovor, iskreno, nisam ni htio razmišljati o odgovoru. Zanimalo me hoće li ta djevojka ostvariti moj san. "Trebam tri dana.", rekla je tjerajući tišinu.
"U redu.", odgovorio sam bez pretjeranog razmišljanja hoću li ih stvarno dobiti ili ne. Sljedećih nekoliko dana išlo je stvarno sporo. Sekunde su postale minute, minute sati, dani tjedni. Nekako sam uspio. Izdržao sam mukotrpna tri tjedna iako je prošlo samo par dana. Sjeo sam opet za isto mjesto i počeo udisati mirise noći. Zaronio sam opet duboko,najdublje,i opet stojim pored Mašte. "Gotova su", reče tonom slađim od svake čokolade. Čudan osjećaj. Preplavljen trncima vidim da mi sjena više nije ista. Okrećem se i sav radostan gledam u njih. Moja radost nije dugo trajala. To su valjda najružnija i najgora krila ikad. Kako bih trebao letjeti s ovima ako nisam mogao s najljepšim i najšarenijim? "Samo o tebi ovisi hoćeš li letjeti. Krila nisu tako važna. "Rekavši to ostavila me u oblaku žudnje s pitanjima na koja je samo ona mogla odgovoriti. I evo me sada na balkonu. Sjedim potpuno sam u mirisnoj noći s krilima koja sam tako silno želio. Kad ih već imam, barem ću pokušati. Te noći, san je postao stvarnost. Vinuo sam se u nebo i uživao u ružnim krilima koje je nadmašivala samo Maština ljepota. Letio sam cijelu noć uživajući u mjesecu koji je sjajio jače nego inače, jer se upravo ostvario jedan dječji san.

 Sada sam odrastao. Ne sjećam se točno kada sam, ili zašto ostavio krila. Znam samo da više ne mogu letjeti. Ljudi su mi objasnili kako je to nemoguće, kako čovjek ne može letjeti osim avionom ili helikopterom. Kako da im objasnim da griješe? Oni mene vide kao glupo slinavo dijete koje tek treba naučiti njihova pravila kojima vežu svoja krila. Tako je sada i s mojima. Plačući na balkonu zajedno s Mjesecom, polako shvaćajući da krila nestaju, tonem u hladnu spoznaju da neću više letjeti. Trebalo mi je dugo da prihvatim situaciju kakva je bila - živio svoj san, a sada sam opet prazan. I bio sam prazan dugo, otprilike osam godina. Onda je došlo nešto što je mojem srcu dalo sreću veću od krila. Ljubav. Nikad nisam vidio nešto takvo. Kosa leprša na vjetru, plave oči se okreću prema meni dok joj usne mekše od Maštinih govore: "Tko si ti?" Puno je prošlo od dana kad smo se upoznali, te se još više toga dogodilo. Ona je bila posebna i još uvijek je uz mene. Uz Nju se osjećam kao da opet imam krila, samo veća, ljepša, napravljena od zlata. Sada znam odgovor na pitanje koje mi je bilo postavljeno prije toliko godina. I ti možeš letjeti. Trebaš samo zaroniti duboko, najdublje, doći do svoje Mašte. I pronaći odgovor na njeno pitanje...

**8. pohvaljeni rad**

* ***Krilima do mjeseca***
* **Nikola Šeb**
* **Srednja škola Zabok**, 3. razr.
* mentorica: Jadranka Bogdanović, prof.